Har igennem tiden fået oprettet mobil- og tv-abonnement samt internetforbindelse igennem YouSee ud fra tesen, at det ville være lettere bare at samle alt under ét tag. Desværre har alle produkter bare været præget af ustabilitet og besværlig kontakt med kundeservice.

Tv-pakken har man haft meget lidt glæde af, da den medfølgende boks fra dag ét har været sløv og har krævet en større dans for overhovedet at virke. Den skal først tændes, kun med strøm, varme op (tæller ned på et display) og efter 20 sekunder kan man forbinde tv-kabel med stik i væggen. Derefter skal man vente lidt, hvorefter man kan forbinde med tv'et - imens man sikrer sig at skifte kanaler, hvorefter man med lidt held får det hele til at virke. Ét fejlskridt i processen og boksen fryser. Ved kontakt med kundeservice (der dog har været ganske flinke) får man først beskeden, at man må have gjort noget forkert - dernæst at de desværre har oplevet en del problemer med denne model), der tilbyder at sende en ny. Det burde bare have virket fra starten, men for at være fair kan fejl selvfølgelig ske, og lige denne har jeg ikke haft tid til at fixe - fint nok, hvis så bare dét var det eneste.

Internet, bestilt 100 mbit ned. Har stort set aldrig virket optimalt - et skud er gennemsnitlig hastighed på 40 - 60 mbit med perioder under 10 (og dog perioder hvor den næææsten rammer de 100 - dog sjældent). Efter godt 8 samtaler med kundeservice, der intet hjælper trods utallige gange resets fra deres side, får vi endelig beskeden: ja, det har haft en del problemer med den model af router vi fik (hørt før?) - hvorefter vi får en ny. Den virker! - og forbindelsen er ganske fin - men det har været ganske op ad bakke.

Mobil - upåklagelig umiddelbart. Ganske fin dækning og prisen er ikke helt hen i vejret. Fik dog desværre min telefon stjålet og manglede nyt simkort - kontakter kundeservice, sidder og venter i 30 minutter og kommer igennem til den mest uhøflige og dumsmarte medarbejder, som tydeligvis er irriteret over overhovedet at være på arbejde.

Efter mit gamle simkort bliver spærret med hvad der lyder som en "hvor er du pisse irriterende"-tone bliver jeg så tilbudt et nyt kort til den nette sum af 75 kr. Ikke mange penge, men efterhånden lidt kort for hovedet efter ventetiden, attituden og den latente irritation efter nystjålet telefon spørger jeg til hvorvidt vi ikke kan gøre en undtagelse (ja, måske lidt malplaceret, men af princip - i må bare tage mit ord for, at det på trods af en vis frustration var en venlig anmodning om forståelse), hvortil jeg får svaret, at det kan de simpelthen ikke - hvilket er fair nok, hvis det ikke var efterfulgt af en kommentar om, at det jo ikke var deres skyld og at jeg bare kunne passe bedre på mine ting.

Bægeret flyder over og jeg spørger om at blive stillet om til opsigelse, da der (for mig) bare har været problemer med alle produkter fra YouSee og får beskeden, at der er lukket indtil mandag.

Ringer 3 dage senere til kundeservice, denne gang for bare at få det simkort, da jeg alligevel hellere vil betale de 75 kr. for at slippe for besværet ved at skulle skifte tv, mobil og internet. En nu ganske flink anden medarbejder vil nu med det samme sende et nyt uden ekstrabetaling (havde intet nævnt om det tidligere opkald) - så det var åbenbart ikke så umuligt alligevel. En fin gestus som jeg selvfølgelig sætter pris på - bare en lidt underlig proces.

Modtager mit simkort - ganske hurtigt - men kan nu hverken logge ind til mit YouSee og aktivere det (samme problem som næsten ustandseligt opstår - hele systemet er nede). Efter flere forsøg igennem længere tid kommer man endelig igennem, hvorefter man naturligvis ikke kan låse det nye simkort op, uden at man først annullerer tyverispærringen (mod 25 kr. - men ja, det er vel i småtingsafdelingen) - hvilket "normalt" kan klares fra mit YouSee - men åbenbart er nede.

Endnu et telefonopkald til kundeservice, der nu oplyser, at systemet desværre er nede og man må prøve igen en anden dag.

Det er givet vis en række småting, men der er bare så ubeskriveligt mange småproblemer. Samtlige af mine sporadiske mareridt har YouSee's telefonventemusik som temasang. Dertil kommer, at "Mit Yousee"-hjemmesiden er konstant nede.

Det eneste lille lys i mørket synes efterhånden at være, at man (næsten) bliver nærmest ekstratisk overrasket, når noget for én gangs skyld viser sig at virke gnidningsløst.

Det kunne altså gøres bedre.